Haarsalon op hol toe slang besoek aflê | Netwerk24
Deur Jackie Kruger 07 November 2020 10:58
Brandweerbeamptes van Mosselbaai verwyder Dinsdag die skaapsteker uit D Salon.
Daar was Dinsdag 'n slang in die gras, of is dit nou tussen die hare, toe 'n ongewone besoeker in 'n gewilde haar- en skoonheidsalon in Mosselbaai opgemerk is.
Dit was skuins voor 08:00 toe 'n personeellid van D Studio in Montagustraat by die trappe afstorm. Al wat sy kon uitkry, was "slang, slang", vertel die bestuurder, Lynn Honiball. Almal het daar en dan padgegee.
In die hoek het 'n klein slangetjie gelê.
"Ek het eers gedink dit is 'n gewone huisslang, maar sien toe hy het merke op sy rug. Ons was nie seker of dit 'n pofadder is nie en het toe die brandweer gebel."
Volgens Honiball was die brandweerdiens fantasties.
"Hulle het 'n afdeling wat spesifiek slange identifiseer en verwyder.
"Twee brandweermanne is gestuur om die slang te vang en te identifiseer.
Hy is as 'n skaapsteker geïdentifiseer en in 'n houer geplaas."
Almal in die salon het weer uiteengespat toe die slangetjie deur een van die openinge in die houer uitval.
Hy is toe in 'n plastiekhouertjie weggeneem en later in die veld vrygelaat.
Honiball sê die slang se besoek is 'n teken dat die natuur besig is om te herstel. "Dit is wonderlik om ook weer dinge soos torre en hommelbye te sien."
Volgens die African Snakebite Institute (https://www.africansnakebiteinstitute.com/) is die gif van 'n skaapsteker (Psammophylax rhombeatus) nie gevaarlik vir mense nie. Dié slange vreet knaagdiere, akkedisse, voëls en paddas. Hulle kom hoofsaaklik in grasveld, fynbos en semi-woestyngebiede voor.